text: Våd og blæsende start på uge, der slutter med frost
  29 januar 2018 kl. 11.34
  Prognosen for den kommende uges vejr byder på lidt af hvert. Helt sikkert er det, at ugen bliver køligere for hver dag, der går.
  
  Mandagen og en ny arbejdsuge er begyndt grå, våd og blæsende, men allerede tirsdag venter opklaring, oplyser DMI.
  Temperaturen vil mandag ligge mellem tre og otte grader.
  En koldfront vil i løbet af dagen passere landet, og på bagsiden af fronten vil der komme nogen sol og kun enkelte byger. 
  Vinden vil aftage i løbet af mandag aften og natten til tirsdag. 
  - Tirsdag bliver en pæn dag med en højtryksryg, der skal passere landet. Det giver solskin mange steder, men jeg vil ikke udelukke en enkelt byge, siger Janne Hansen, der er vagthavende meteorolog ved Danmarks Meteorologiske Institut, til Ritzau. 
  Tirsdag bliver ugens flotteste dag, så vil vinden igen tage til natten til onsdag, da et nyt frontsystem nærmer sig landet og vil give regn og slud. På bagsiden af frontsystemet ser det ud til at blive noget køligere, og det kan give byger med hvidt nedbør.
  Temperaturen vil onsdag ligge omkring to og fem grader. 
  Prognosen for torsdag og fredag er meget usikker. Meget tyder dog på, at temperaturen vil tage endnu et dyk – måske ned til omkring frysepunktet.
  